钦定古今图书集成/明伦汇编/氏族典/第160卷 > 韩轨
## 钦定古今图书集成/明伦汇编/氏族典/第160卷 > 韩轨

按《北齐书韩轨传》，“轨字伯年，太安狄那人也。少有志
操，性深沉，喜怒不形于色。神武镇晋州，引为镇城都
督。及起兵于信都，轨赞成大策，从破尔朱兆于广阿，
又从韩陵阵，封平昌县侯，仍督中军，再迁秦州刺史，
甚得边和。频以军功，进封安德郡公，迁瀛州刺史。在
州聚敛，为御史纠劾，削除官爵。未几，复其安德郡公。”
历位中书令、司徒。齐受禅，封安德郡王。轨妺为神武
所纳，生上党王涣。复以勋庸历登台铉。常以谦恭自
处，不以富贵骄人。后拜大司马。从文宣征蠕蠕，在军
暴疾薨。赠假黄钺、太宰、太师，谥曰肃武。皇建初，配飨
文襄庙庭。子晋明嗣。